Vrou in hof ná tref-en-trap-ongeluk | Netwerk24
Vrou in hof ná tref-en-trap-ongeluk
Deur Kaydene Davids 04 November 2019 16:32
'n Sekretaresse van Bloemfontein wat op die vlug was nadat sy glo 'n voormalige ANC-jeugleier buite 'n kuierplek doodgery het, het Maandagmiddag in die landdroshof verskyn.
Novelakhe Liesbeth Smith het op aanklag van strafbare manslag verskyn nadat sy Ndleleni Donvulo (41), 'n sakeman en voormalige jeugleier van die ANC in die Motheo-distrik, op 27 Oktober in die vroeë oggendure moontlik vir iemand anders aangesien en met haar motor omgery het.
Daar word beweer dat Smith ná 'n rusie in die Ekhayeni Pub and Grill in Pitso-straat, Bochabela, met haar Ford Fiesta op Donvulo afgepeil het.
Na bewering het Donvulo soos een van die mans gelyk met wie sy in 'n rusie betrokke was.
Smith het glo van die ongelukstoneel weggejaag, waarna sy in 'n ander ongeluk betrokke was en beseer is.
Sy was sedert die ongeluk 'n voortvlugtige.
Sy het haar Maandagoggend aan die polisie oorgegee en het met verbande aan haar gesig in die hofsaal vol ANC-lede verskyn.